CELEX: C2005/229/77
Language: sk
Date: 2005-09-17 00:00:00
Title: Vec T-291/05: Žaloba podaná 25. júla 2005: Mohammad Reza Fardoom a Michael Ashbrook proti Komisii Európskych spoločenstiev

17.9.2005   
            
            
               SK
            
            
               Úradný vestník Európskej únie
            
            
               C 229/37
            
         Žaloba podaná 25. júla 2005: Mohammad Reza Fardoom a Michael Ashbrook proti Komisii Európskych spoločenstiev
   (Vec T-291/05)
   (2005/C 229/77)
   Jazyk konania: francúzština
   Mohammad Reza Fardoom, bydliskom v Roodt-sur-Syre (Luxembursko) a Michael Ashbrook, bydliskom v Strassen (Luxembursko), v zastúpení: Gilles Bounéou a Frédéric Frabetti, advokáti, ktorí si zvolili adresu na doručovanie v Luxemburgu, podali 25. júla 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobcovia navrhujú, aby Súd prvého stupňa:
   
               —
            
            
               zrušil rozhodnutia vedúceho oddelenia „Sociálny dialóg“ prijaté 4. novembra 2004, ktorým boli žalobcom zamietnuté cestovné príkazy, o ktoré požiadali 9. septembra 2004 s cieľom zúčastniť sa 13. septembra 2004 na stretnutí s členom Komisie,
            
         
               —
            
            
               zaviazal žalovanú nahradiť trovy konania.
            
         Žalobné dôvody a hlavné tvrdenia
   Žalobcovia boli ako zástupcovia odborovej organizácie pozvaní na stretnutie s členom Komisie 13. septembra 2004. Aby sa mohli zúčastniť na tomto stretnutí, požiadali s predstihom o vystavenie cestovných príkazov. Ich najbližší nadriadený schválil tieto žiadosti až o 41 dní neskôr. Z dôvodu tohto omeškania schvaľujúci úradník cestovné príkazy zamietol.
   Žalobcovia tvrdia, že rozhodnutie schvaľujúceho úradníka by malo byť zrušené. Na podporu svojej žaloby uvádzajú, že došlo k porušeniu článku 24a Služobného poriadku, slobody odborového združovania, zásady rovnakého zaobchádzania a zákazu diskriminácie, ako aj k svojvoľnému konaniu. V tejto súvislosti žalobcovia uvádzajú, že svoje žiadosti predložili v primeranej lehote a že by nemali byť považovaní za zodpovedných za skutočnosť, že tieto boli schválené neskoro. Žalobcovia ďalej tvrdia, že nežiadali náhradu cestovných nákladov a že z tohto dôvodu nebolo potrebné následne zaťažiť rozpočet inštitúcie.
   Žalobcovia tiež tvrdia, že došlo k porušeniu zásady odôvodnenia, ako aj povinnosti starostlivosti uloženej Komisii.